Iveco med helelektrisk program i 2023 - Bussmagasinet
Iveco med helelektrisk program i 2023
24/11/2021 24/11/2021 Halvdan Korsmo	Elbusser, Iveco Bus
Iveco Bus har nylig offentliggjort sine planer for elektrifisering av bussflåten. Alle deler av bussprogrammet vil kunne leveres med batterelektrisk drift allerede i 2023.
En elektrisk utgave av Crossway er nylig lansert .Men det nytter ikke å tenke bare elektriske løsninger. I Ivecos planer ligger også bruk av gass og hybridisering av dieselmotorene. Det grønne skiftet trenger som kjent forskjellige løsninger.
Ivecos vei fremover
Dette er planene for Iveco Bus de nærmeste årene:
2022: Utvikling av neste generasjons motorer for CNG og LNG, og de vil selvsagt også kunne operere på biometan. Dette gir ytterligere reduksjon i CO2-utslipp og lavere driftskostnader. Motorgenerasjonen vil også gi lavere NOx-utslipp, ikke minst i urban trafikk.
2023: Utvikling av neste generasjon Electric Daily, inklusive egenproduksjon av e-drivlinjer og batteripakker. I tillegg vil det være mulig å levere elektriske varianter innenfor hele bussprogrammet.
Videre vil det bli lansert hybride løsninger for både diesel- og gassdrevne busser.
2024: Utvikling av en ny serie helelektriske busser og busser som kan benytte brenselceller. Dette inkluderer også produksjon av egne e-aksler.
2030: Implementering av alternative (elektriske / hybride) drivlinjeteknologier i alle kjøretøy for å oppnå 50 % reduksjon i CO2-utslipp.